CELEX: 32020R0447
Language: et
Date: 2019-12-16 00:00:00
Title: Komisjoni delegeeritud määrus (EL) 2020/447, 16. detsember 2019, millega täiendatakse Euroopa Parlamendi ja nõukogu määrust (EL) nr 648/2012 seoses regulatiivsete tehniliste standarditega, millega täpsustatakse kriteeriume, mille alusel määratakse kindlaks pandikirjade ja väärtpaberistamistega seotud vastaspoole krediidiriski piisava maandamise kord, ning muudetakse delegeeritud määruseid (EL) 2015/2205 ja (EL) 2016/1178 (EMPs kohaldatav tekst)

27.3.2020   
               
               
                  ET
               
               
                  Euroopa Liidu Teataja
               
               
                  L 94/5
               
            
         KOMISJONI DELEGEERITUD MÄÄRUS (EL) 2020/447,
         16. detsember 2019,
         millega täiendatakse Euroopa Parlamendi ja nõukogu määrust (EL) nr 648/2012 seoses regulatiivsete tehniliste standarditega, millega täpsustatakse kriteeriume, mille alusel määratakse kindlaks pandikirjade ja väärtpaberistamistega seotud vastaspoole krediidiriski piisava maandamise kord, ning muudetakse delegeeritud määruseid (EL) 2015/2205 ja (EL) 2016/1178
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 4 lõiget 6,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrusega (EL) 2017/2402 (2) muudeti määrust (EL) nr 648/2012, et lisada kõnealusesse määrusesse teatavad tingimused, mille alusel võib kliirimiskohustusest vabastada börsivälised tuletislepingud, mille on sõlminud pandikirjaüksused seoses pandikirjadega ja väärtpaberistamise eriotstarbelised ettevõtjad seoses väärtpaberistamisega.
                  
               
                     (2)
                  
                  
                     Komisjoni delegeeritud määrused (EL) 2015/2205 (3) ja (EL) 2016/1178 (4) juba sisaldavad mitmeid tingimusi, mille alusel võib kliirimiskohustusest välja jätta börsivälised tuletislepingud, mille on sõlminud pandikirjaüksus seoses pandikirjaga.
                  
               
                     (3)
                  
                  
                     Seoses pandikirjadega pandikirjaüksuste sõlmitud börsivälised tuletislepingud ja seoses väärtpaberistamistega väärtpaberistamise eriotstarbeliste ettevõtjate sõlmitud börsivälised tuletislepingud on teataval määral asendatavad. Võimaliku moonutuse või arbitraaži vältimiseks tuleks neid käsitleda kliirimiskohustuse seisukohast ühte moodi.
                  
               
                     (4)
                  
                  
                     Võttes arvesse ka määruse (EL) nr 648/2012 muutmist määrusega (EL) 2017/2402, on seepärast asjakohane jätta delegeeritud määrustest (EL) 2015/2205 ja (EL) 2016/1178 välja kõik tingimused, mille alusel võib pandikirjaga seoses pandikirjaüksuse sõlmitud börsivälised tuletislepingud kliirimiskohustusest välja jätta, ja lisada need tingimused uude delegeeritud määrusesse, mis sisaldab ka tingimusi, mille alusel võib väärtpaberistamisega seoses väärtpaberistamise eriotstarbelise ettevõtja sõlmitud börsivälised tuletislepingud kliirimiskohustusest välja jätta.
                  
               
                     (5)
                  
                  
                     Seepärast tuleks delegeeritud määrust (EL) 2015/2205 ja delegeeritud määrust (EL) 2016/1178 vastavalt muuta,
                  
               
                     (6)
                  
                  
                     Käesolev määrus põhineb Euroopa Pangandusjärelevalve, Euroopa Kindlustus- ja Tööandjapensionide Järelevalve ning Euroopa Väärtpaberiturujärelevalve poolt Euroopa Komisjonile esitatud regulatiivsete tehniliste standardite eelnõul.
                  
               
                     (7)
                  
                  
                     Euroopa Pangandusjärelevalve, Euroopa Kindlustus- ja Tööandjapensionide Järelevalve ning Euroopa Väärtpaberiturujärelevalve on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid ning analüüsinud võimalikke seonduvaid kulusid ja kasu. Samuti on Euroopa järelevalveasutused küsinud arvamust Euroopa Parlamendi ja nõukogu määruse (EL) nr 1093/2010 (5) artikli 37 kohaselt loodud pangandussektori sidusrühmade kogult, Euroopa Parlamendi ja nõukogu määruse (EL) nr 1094/2010 (6) artikli 37 kohaselt loodud kindlustuse ja edasikindlustuse sidusrühmade kogult ja tööandjapensionide sidusrühmade kogult ning Euroopa Parlamendi ja nõukogu määruse (EL) nr 1095/2010 (7) artikli 37 kohaselt loodud väärtpaberituru sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kriteeriumid, mille alusel määratakse kindlaks, milline pandikirjade kord maandab vastaspoole krediidiriski
            Pandikirjade korda käsitatakse vastaspoole krediidiriski piisavalt maandavana, kui pandikirjadega seoses pandikirjaüksuste sõlmitud börsivälised tuletislepingud vastavad kõigile järgmistele kriteeriumidele:
            
                        a)
                     
                     
                        need lepingud on pandikirjade tagatiste kogumis registreeritud või kajastatud vastavalt pandikirju käsitlevatele riiklikele õigusaktidele;
                     
                  
                        b)
                     
                     
                        pandikirjade emitendi või tagatiste kogumi kriisilahenduse või maksejõuetuse korral neid lepinguid ei lõpetata;
                     
                  
                        c)
                     
                     
                        pandikirjade emitentidega või pandikirjade tagatiste kogumitega sõlmitud börsivälise tuletislepingu vastaspool kuulub vähemalt samasse nõudeõiguse järku kui pandikirja omanik, välja arvatud juhul, kui pandikirjade emitentidega või pandikirjade tagatiste kogumitega sõlmitud börsivälise tuletislepingu vastaspool on lepingulised kohustused täitmata jätnud või mõjutatud pool või kui ta loobub samasse nõudeõiguse järku kuulumise õigusest;
                     
                  
                        d)
                     
                     
                        pandikirja suhtes kohaldatakse regulatiivset tagatusnõuet vähemalt 102 %.
                     
                  
         
            Artikkel 2
            Kriteeriumid, mille alusel määratakse kindlaks, milline väärtpaberistamise kord maandab vastaspoole krediidiriski
            Väärtpaberistamise korda käsitatakse vastaspoole krediidiriski piisavalt maandavana, kui väärtpaberistamisega seoses väärtpaberistamise eriotstarbelise ettevõtja sõlmitud börsivälised tuletislepingud vastavad kõigile järgmistele kriteeriumidele:
            
                        a)
                     
                     
                        seoses väärtpaberistamisega väärtpaberistamise eriotstarbelise ettevõtjaga sõlmitud börsivälise tuletisinstrumendi vastaspool kuulub vähemalt samasse nõudeõiguse järku kui kõige kõrgema nõudeõiguse järguga väärtpaberistamise seeria omanikud, välja arvatud juhul, kui väärtpaberistamise eriotstarbelise ettevõtjaga seoses väärtpaberistamisega sõlmitud börsivälise tuletisinstrumendi vastaspool on kohustused täitmata jätnud või mõjutatud pool;
                     
                  
                        b)
                     
                     
                        väärtpaberistamise eriotstarbelise ettevõtja suhtes, mis on seotud väärtpaberistamisega, millega börsiväline tuletisleping on seotud, kohaldatakse pidevalt kõige kõrgema nõudeõiguse järguga väärtpaberistamise väärtpaberi krediidikvaliteedi parandamise taset, mis on vähemalt 2 % lunastamata väärtpaberitest.
                     
                  
         
            Artikkel 3
            Delegeeritud määruse (EL) 2015/2205 muutmine
            Delegeeritud määruse (EL) 2015/2205 artikli 1 lõige 2 jäetakse välja.
         
         
            Artikkel 4
            Delegeeritud määruse (EL) 2016/1178 muutmine
            Delegeeritud määruse (EL) 2016/1178 artikli 1 lõige 2 jäetakse välja.
         
         
            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. detsember 2019
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 201, 27.7.2012, lk 1.
         
            (2)  Euroopa Parlamendi ja nõukogu 12. detsembri 2017. aasta määrus (EL) 2017/2402, millega kehtestatakse väärtpaberistamise üldnormid ning luuakse lihtsa, läbipaistva ja standarditud väärtpaberistamise erinormid ning millega muudetakse direktiive 2009/65/EÜ, 2009/138/EÜ ja 2011/61/EL ning määrusi (EÜ) nr 1060/2009 ja (EL) nr 648/2012 (ELT L 347, 28.12.2017, lk 35).
         
            (3)  Komisjoni 6. augusti 2015. aasta delegeeritud määrus (EL) 2015/2205, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 314, 1.12.2015, lk 13).
         
            (4)  Komisjoni 10. juuni 2016. aasta delegeeritud määrus (EL) 2016/1178, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 195, 20.7.2016, lk 3).
         
            (5)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
         
            (6)  Euroopa Parlamendi ja nõukogu 24. novembri 2010. aasta määrus (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/79/EÜ (ELT L 331, 15.12.2010, lk 48).
         
            (7)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).